ג'רלד פורד (CVN-78)

USS Gerald R. Ford (CVN-78) היא נושאת המטוסים המובילה בסדרה שלה בצי נושאות העל של ארצות הברית. נושאת המטוסים נקראת על שמו של הנשיא האמריקאי ה-38, ג'רלד פורד, ששירת במלחמת העולם השנייה על נושאת המטוסים הקלה מונטריי. מייד לאחר מתקפת הפתע של חמאס על ישראל באוקטובר 2023, היא נשלחה למזרח הים התיכון כחלק מההרתעה של ארצות הברית על מדינות כמו איראן. בשל גודלה העצום, היא מתוארת לעיתים כ"עיר צפה".

 ציוני דרך 
הבנייה של נושאת המטוסים החלה ב-11 באוגוסט 2005, כאשר נורת'רופ גראמן קיימה את טקס חיתוך הפלדה בשביל מגן הצד של נושאת המטוסים, ששוקל 15 טון. טקס השלמת השדרית התקיים ב-14 בנובמבר 2009.

האונייה הושקה באופן רשמי ב-9 בנובמבר 2013. היא החליפה את האנטרפרייז, שסיימה תקופת שירות בת 51 שנים בדצמבר 2012. נושאת המטוסים נמסרה לצי האמריקאי ב-31 במאי 2017, שנתיים לאחר המועד הצפוי. הנשיא דונלד טראמפ הכניס אותה לשימוש ב-22 ביולי 2017.

ההפלגה המבצעית הראשונה שלה הייתה ב-5 באוקטובר 2023, והיא נחשבת לספינת המלחמה הגדולה שנבנתה אי פעם. משרתים בה 4,539 אנשי צוות.

 השם 
ב-2006, כשג'רלד פורד היה עדיין בחיים, הציע הסנטור ג'ורג ורנר תיקון לתקציב ההגנה של 2007 שבו הוכרז כי נושאת המטוסים CVN-78 תיקרא על שמו של פורד.

ב-3 בינואר 2007 הכריז מזכיר ההגנה של ארצות הברית לשעבר דונלד רמספלד בהספד של פורד כי נושאת המטוסים תיקרא על שמו. מאוחר יותר באותו יום אישר הצי את ההכרזה.

 היסטוריה 
 בנייה 
ב-10 בספטמבר 2008, צבא ארצות הברית חתם על חוזה של 5.1 מיליארד דולר עם נורת'רופ גראמן, לתכנון ובניית נושאת המטוסים. נורת'רופ החלה את הבנייה עוד ב-2005 בחוזה של 2.7 מיליארד דולר. נושאת המטוסים נבנתה בנמל של החברה בניופורט ניוז, וירג'יניה.

טקס השלמת השדרית התקיים ב-14 בנובמבר 2009 במעמד בתו של פורד.

ב-2011 דווח שנושאת המטוסים הייתה "חצי מוכנה". באפריל 2012, היא הייתה כ-75% מוכנה. ב-24 במאי הנושאת הייתה מוכנה עד לקו הטעינה.

בניית סיפון הטיסה של נושאת המטוסים הסתיימה באפריל 2013.

ביולי 2013, קפסולת זמן רותכה לתוך חדר קטן, על פי המסורת הנהוגה בצי. קפסולה זו הכילה חפצים שבחרה בתו של פורד, סוזן פורד ביילס: אבן חול מהבית הלבן, מדליות של הצי האמריקאי, וכנפי טיס של המפקד של נושאת המטוסים.

ב-3 באוקטובר 2013 הותקנו בנושאת המטוסים ארבעה מדחפים מארד שמשקל כל אחד מהם 30 טונות וקוטרם 6.4 מטרים. התקנת המדחפים ארכה כ-10 חודשים וגרמה לעיכוב בלוח הזמנים, וטקס ההשקה נערך רק ב-9 בנובמבר על ידי בתו של פורד, עם בקבוק של יין נתזים אמריקאי.

נכון ל-2013, עלות הבנייה הייתה 12.8 מיליארד דולר, 22% מעל לתקציב שנקבע בשנת 2008, ובנוסף לכך 4.7 מיליארד דולר למחקר ופיתוח. בגלל בעיות התקציב, ראש המבצעים הימיים, אדמירל ג'ונתן גרינרט, הזהיר מפני עיכוב של שנתיים במסירת הספינה.

ב-8 באוקטובר 2023, בתחילת מתקפת הפתע של חמאס על ישראל, מזכיר ההגנה של ארצות הברית, לויד אוסטין הודיע כי ארצות הברית שולחת את נושאת המטוסים ג'רלד פורד (CVN-78) לחופי ישראל כדי להפגין תמיכה בישראל ולהרתיע את מדינות האויב סביבה.

בנובמבר 2025, פרסם העיתון "הניו יורק טיימס" כי על רקע ההסלמה עם ונצואלה, נפרסה נושאת המטוסים ג'רלד פורד (CVN-78) תחת פיקוד הדרום של ארצות הברית במרחב הים הקריבי. עוד מציין העיתון כי בצבא האמריקני כבר נערכים לאפשרות של פקודת תקיפה. טייסים על סיפון נושאת המטוסים ג'רלד פורד החלו ללמוד את מערכי ההגנה האווירית של ונצואלה.

כמו כן השתתפה במצור הימי של ארצות הברית על ונצואלה ואף תקפה מספר ספינות שניסו לעקוף אותו, עד שלבסוף מטוסים שיצאו ממנה השתתפו בהרעשה ארטילרית ותקיפת מטרות בעת מבצע חנית דרומית.

בפברואר 2026 נשלחה למזרח התיכון. והתקרבה לישראל לשם השתתפות במבצע שאגת הארי.

גלריה

קישורים חיצוניים


 אתר האינטרנט הרשמי של ג'רלד פורד בצי ארצות הברית (Navy) 





הערות שוליים

קטגוריה:נושאות מטוסים בצי ארצות הברית
קטגוריה:ג'רלד פורד